Source: http://www.changenet.sk/?section=kampane&x=655795
Timestamp: 2017-11-23 07:09:02+00:00
Document Index: 8137430

Matched Legal Cases: ['§13', '§13', '§5', '§6', '§7', '§13', '§37', '§86', '§8', '§11', '§13', '§92', '§13', '§13', '§13', '§13', '§39', '§13', '§13', '§13', '§39', '§13', '§39', '§39', '§13']

CHANGENET.SK | Kampane | Hromadná pripomienka za vyššiu transparentnosť v školstve
Ministerstvo školstva pod vedením Dušana Čaploviča chce meniť Zákon o štátnej správe v školstve a školskej samospráve. Hlavný školský inšpektor bude mať po prijatí novely právomoc navrhnúť vyradenie školy zo siete škôl bez ohľadu na to, či zistil závažné nedostatky vo výchovno-vzdelávacom procese.
Návrh kritizujú aj rodičia a taktiež voči nemu podali hromadnú pripomienku. Či sa právomoci Štátnej školskej inšpekcie rozšíria alebo nie, už dnes má veľkú moc – môže pokutovať zamestnancov školy, nariadiť preskúšanie žiakov či navrhnúť vyradenie škôl zo siete. A tak by mala byť aj pod zodpovedajúcou verejnou kontrolou.
Touto hromadnou pripomienkou sa to môže zmeniť, žiadame ňou:
aby školskí inšpektori zverejňovali na webe svoje životopisy vrátane aktuálnych pracovných pozícií, čo pomôže odhaľovať konflikty záujmov,
aby inšpekcia zverejňovala na webe, ktoré školy kontrolovala a s akým výsledkom,
aby sme sa dozvedeli, keď inšpekcia nenavrhla zrušenie školy, aj keď pre mnohé nedostatky mala; a naopak, keď už zrušenie školy navrhla, tak prečo,
aby sme sa dozvedeli, či sú vzdelávacie programy škôl nedostatočné alebo rešpektujú aspoň minimálnu latku, ktorú určuje štát,
aby sme sa dozvedeli, ktorá stredná škola má každoročne najviac námietok voči maturitným skúškam a prečo.
Osoba oprávnená zastupovať verejnosť:
Adam Valček, Poľná 23, 900 29 Nová Dedinka, adam.valcek@gmail.com.
k návrhu zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a o zmene a doplnení niektorých zákonov, ktorý bol dňa 21. mája 2012 predložený do medzirezortného pripomienkového konania Ministerstvom školstva, vedy, výskumu a športu Slovenskej republiky:
Návrh zákona posilňuje postavenie Štátnej školskej inšpekcie, pričom žiadnym spôsobom nerieši verejnú kontrolu tejto inštitúcie. Inšpekcia má pritom v školstve značné kompetencie, môže navrhnúť vyradenie školy zo siete, odvolať riaditeľa či udeľovať pokuty.
Zároveň, 29. bodom návrhu, sa upravuje predmet školskej inšpekcie. Je tak dôvodný predpoklad, že predkladateľ má v úmysle meniť aj vyhlášku o školskej inšpekcii, nakoľko tá čiastočne kopíruje úpravu školskej inšpekcie zo Zákona o štátnej správe v školstve a školskej samospráve. Bolo by preto vhodné, keby predkladateľ predložil do medzirezortného pripomienkového konania aj návrh zmeny tohto všeobecne záväzného právneho predpisu.
II. Žiadame, aby sa v čl. II body prečíslovali a vložil sa nový bod 38, ktorý znie:
„Za §13a sa vkladá nový paragraf, ktorý znie:
„§13b
(1) Štátna školská inšpekcia na svojom webovom sídle zverejňuje
a) plán inšpekčnej činnosti na príslušný kalendárny rok,
b) zoznam škôl, školských zariadení, stredísk praktického vyučovania a pracovísk praktického vyučovania, ktoré majú oprávnenie uskutočňovať výchovu a vzdelávanie,
c) mená, priezviská a profesijne štruktúrované životopisy školských inšpektorov v rozsahu dosiahnutého odborného vzdelania, dosiahnutých pracovných skúseností vrátane aktuálnych pracovných skúseností.
(2) Zoznam škôl podľa písm. b) prvého odseku obsahuje názov a adresu školy alebo školského zariadenia; názov, adresu, identifikačné číslo zriaďovateľa, štatutárny orgán a právnu formu, ak je zriaďovateľ právnická osoba; meno a priezvisko, miesto trvalého pobytu zriaďovateľa, ak je ním fyzická osoba; meno riaditeľa školy, zoznam členov rady a dátum poslednej aktualizácie údajov.
(3) V zozname podľa písm. b) prvého odseku zverejňuje Štátna školská inšpekcia v zázname školy, ktorej sa to týka
a) posudzované výhrady podľa §5 ods. 8 a §6 ods. 9,
b) výsledok posúdenia súladu školského vzdelávacieho programu [§7 ods. 7 Školského zákona].
c) návrhy na vyradenie škôl a školských zariadení zo siete alebo návrhy na zmeny v sieti a to najneskôr 10 dní po ich podaní,
d) rozhodnutia ministerstva o vyradení škôl a školských zariadení zo siete alebo rozhodnutia o zmenách v sieti a to najneskôr 10 dní po ich doručení inšpekcii,
e) návrhy na odvolanie riaditeľa vrátane odôvodnenia,
f) Správu o výsledkoch školskej inšpekcie podľa §13 ods. 9,
g) druh uplatneného opatrenia spolu s jeho odôvodnením, pokiaľ sa uplatňuje,
h) mená zamestnancov školy, ktorí boli pokutovaní podľa §37a ods. 2,
i) zoznam námietok podaných podľa §86 ods. 3 písm. a) a b) vrátane dátumu ich doručenia inšpekcii a informácií o forme a predmete maturitnej skúšky, proti ktorej smerujú a či boli opodstatnené alebo neopodstatnené,
(4) V zozname podľa písm. b) prvého odseku zverejňuje Štátna školská inšpekcia aj informáciu o inšpekcii vykonanej na základe podnetu a to najneskôr 15 dní po jej vykonaní, ktorá obsahuje dátum inšpekcie, jej predmet, meno/á inšpektora/ov, zistené nedostatky a uložené opatrenia
(5) Informácie zverejňuje Štátna školská inšpekcia na svojom webovom sídle až po vylúčení informácií, ktoré sa podľa osobitného predpisu nezverejňujú [§8 až §11 zákona č. 211/2000 Z.z. o slobodnom prístupe k informáciám].““
K navrhovanému §13b ods. 1 písm. c): Účelom zverejňovania informácií o školských inšpektoroch je posilnenie ich verejnej kontroly s dôrazom na odhalenie ich prípadného konfliktu záujmov. Inšpektori pôsobia v rámci regionálnych inšpekčných centier, pričom nie je možné vylúčiť ich pracovné alebo iné vzťahy s kontrolovanými osobami alebo školami.
Štátna školská inšpekcia vybavuje podnety aj sťažnosti. Správny poriadok aj Zákon o sťažnostiach obsahujú úpravu, podľa ktorej má byť inšpektor vylúčený z prejednávania veci, ak so zreteľom na jeho pomer k veci alebo k účastníkom konania možno mať pochybnosti o jeho nepredpojatosti.
Takáto úprava nie je na Slovensku nová. Zverejňovanie takéhoto druhu informácií upravuje napríklad §92 písm. c) bod 4 zákona č. 363/2011 Z.z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov, podľa ktorého ministerstvo zdravotníctva na svojom webe zverejňuje životopisy členov poradných orgánov.
K navrhovanému §13b ods. 3 písm. a) a b): Účelom navrhovanej úpravy je zvýšenie informovanosti verejnosti o kvalite jednotlivých škôl na Slovensku a zároveň zvýšenie transparentnosti procesov v rámci štátnej správy v školstve a školskej samosprávy. Navrhuje sa, aby Štátna školská inšpekcia v zozname škôl na svojom webe zverejňovala výhrady voči správam o výchovno-vzdelávacej činnosti, ktorých opodstatnenosť v zmysle zákona posudzuje (písm. a) a informáciu, či je školský vzdelávací program v súlade so štátnym vzdelávacím programom, cieľmi a princípmi výchovy a vzdelávania (písm. b).
K navrhovanému §13b ods. 3 písm. c) až h): Navrhuje sa, aby Štátna školská inšpekcia na webe zverejňovala svoje návrhy vo veci vyradenia škôl zo siete, zmien v siete a návrhy na odvolanie riaditeľov. Navrhuje sa zároveň, aby na webe boli dostupné aj Správy o výsledkoch školskej inšpekcie a druhy uplatnených opatrení, pokiaľ inšpekcia zistí v škole nedostatok/y. V zozname škôl na webe Štátnej školskej inšpekcie by mali byť zverejnené aj mená tých pracovníkov školy, ktorý odmietli s inšpekciou spolupracovať a bola im udelená pokuta.
K navrhovanému §13b ods. 3 písm. i): Účelom navrhovaného ustanovenia je zvýšenie informovanosti verejnosti o kvalite maturitných skúšok na stredných školách na Slovensku. Počet námietok voči maturitnej skúške a informácia, či boli opodstatnené alebo neopodstatnené, vypovedá o kvalitách vzdelávacej ustanovizne.
K navrhovanému §13b ods. 4: Okrem inšpekcií schválených v rámci plánu inšpekčnej činnosti na príslušný kalendárny rok vykonáva Štátna školská inšpekcia aj tzv. ad-hoc inšpekcie na základe podnetu. Nakoľko ide zväčša o citlivé prípady, kedy je podnecovateľom rodič alebo sám žiak, navrhuje sa, aby sa výsledok inšpekcie vykonanej na základe podnetu zverejnil najneskôr 15 dní po jej vykonaní.
III. Žiadame, aby sa v navrhovanom 63. bode, čl. II, doplnil §39f, ktorý znie:
„39f
(1) Štátna školská inšpekcia zverejní na webe informácie podľa §13b najneskôr 30 dní od nadobudnutia účinnosti tohto zákona.
(2) Štátna školská inšpekcia zverejní na webe informácie podľa §13b ods. 1 písm. a), §13b ods. 3 s výnimkou písm. h) aj za dva školské roky, ktoré predchádzali školskému roku, v ktorom nadobudol účinnosť tento zákon.““
K navrhovanému §39f:
Navrhuje sa upraviť prechodné ustanovenia k §13b, pričom Štátna školská inšpekcia je povinná zverejniť na svojom webe aktuálny zoznam škôl, aktuálne životopisy inšpektorov a aktuálny plán inšpekčnej činnosti do 30 dní od nadobudnutia účinnosti novely.
Účelom úpravy §39f ods. 2 je predísť retroaktivite novely. Zverejnenie životopisov inšpektorov či mien zamestnancov škôl, ktorí boli pokutovaní, by mohlo byť považované za retroaktívne. Preto sa v §39f ods. 2 navrhuje spätné zverejnenie len tých informácií, ktoré nijako nezasahujú do práv iných, nemenia právne pomery a Štátna školská inšpekcia ich má k dispozícii (čo je §13b ods. 3 s výnimkou písm. h)).
IV. Doložka vybraných vplyvov
V súvislosti s touto pripomienkou žiadame aj o úpravu Doložky vybraných vplyvov nasledovne: vplyvy na rozpočet verejnej správy – negatívne, sociálne vplyvy – pozitívne,vplyvy na informatizáciu spoločnosti – pozitívne.
Ad: Hromadná pripomienka za vyššiu transparentnosť v školstve
8.6.2012 11:35 | Andrea Kacsmariková
Suhlas s hromadnou pripomienkou.